AIŠKINAMASIS RAŠTAS

Dėl Molėtų rajono savivaldybės patikėjimo teise valdomo žemės sklypo Molėtų m., Melioratorių g. 20 nuomos ir papildomų sąlygų nustatymo

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija (toliau – Administracija) įgyvendina projektą „Verslui svarbios inžinerinės infrastruktūros sukūrimas Molėtų miesto apleistose teritorijose Melioratorių g. 20 ir 18C“, Nr. 07.1.1-CPVA-V-907-02-0004“ (toliau – Projektas). Projekto vykdytojas, praėjus 4 metams nuo projekto finansavimo pabaigos, turės pateikti informaciją, kurios pagrindu bus vertinama, ar pasiekti sutartyje numatyti įsipareigojimai: investicijos į su projektu susijusią teritoriją siekia 1 000 000 Eur ir investuotojai su projektu susijusioje teritorijoje bendrai sukūrė 15 darbo vietų.

Projekto įgyvendinimo laikotarpiu Savivaldybės patikėjimo teise valdomame 1,4160 ha ploto kitos paskirties (naudojimo būdas – komercinės paskirties objektų teritorijos) valstybinės žemės sklype, esančiame Molėtų m., Melioratorių g. 20 (toliau – žemės sklypas), bus įrengta verslui svarbi inžinerinė infrastruktūra. Iki žemės sklypo ribų bus įrengtos inžinerinių tinklų atšakos nuo Molėtų miesto magistralinių tinklų, teritorija aptverta tvora.

Administracija, siekdama vykdyti Projekto sutartyje numatytus įsipareigojimus ir pritraukti investuotojus, parengė sprendimo projektą dėl žemės sklypo nuomos aukciono būdu ir papildomas nuomos sąlygas.

Naujų kitos paskirties valstybinės žemės sklypų pardavimo ir nuomos taisyklių, patvirtintų Lietuvos Respublikos Vyriausybės 1999 m. birželio 2 d. nutarimu Nr. 692 „Dėl naujų kitos paskirties valstybinės žemės sklypų pardavimo ir nuomos“, 8 punktas reglamentuoja, kad savivaldybės taryba priima sprendimą dėl valstybinės žemės sklypo, perduoto savivaldybei valdyti patikėjimo teise, nuomos ir nustato pagal savivaldybės tarybos nustatytą žemės nuomos mokesčio tarifą apskaičiuotą pradinį metinio žemės nuomos mokesčio dydį.

Žemės sklypo rinkos vertė 2020-01-01 78100 Eur. Vadovaujantis Lietuvos Respublikos Vyriausybės 1999 m. vasario 24 d. nutarimo Nr. 205 ,,Dėl žemės įvertinimo tvarkos“ 5.2 papunkčiu ir atsižvelgus į Molėtų rajono savivaldybės tarybos 2018 m. sausio 25 d. sprendimu Nr. B1-10 ,,Dėl nuomos mokesčio už valstybinę žemę tarifų nustatymo“ nustatytus valstybinės žemės nuomos mokesčio tarifus: komercinės paskirties žemei – 1,0 proc. vidutinės rinkos vertės, paskaičiuotas pradinis metinis žemės nuomos mokesčio dydis – 781,0 Eur. Ekonomiškai pagrįsta komercinės paskirties pastatų naudojimo trukmė 80 metų.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 38 punktas, 7 straipsnio 10 punktas, 16 straipsnio 2 dalies 27 punktas;

Lietuvos Respublikos žemės įstatymo 9 straipsnio 1 dalies 1 punktas, 3 dalis;

Naujų kitos paskirties valstybinės žemės sklypų pardavimo ir nuomos taisyklių, patvirtintų Lietuvos Respublikos Vyriausybės 1999 m. birželio 2 d. nutarimu Nr. 692 „Dėl naujų kitos paskirties valstybinės žemės sklypų pardavimo ir nuomos“, 7.4, 7.5 papunkčiai, 8 punktas;

Molėtų rajono savivaldybės tarybos 2018 m. sausio 25 d. sprendimas Nr. B1-10 ,,Dėl nuomos mokesčio už valstybinę žemę tarifų nustatymo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – išnuomojus žemės sklypą, būtų pradėtos įgyvendinti Projekto sutarties sąlygos.

Neigiamų pasekmių nenumatoma.

**4. Priemonės sprendimui įgyvendinti**

Bus parengtas prašymas Nacionalinės žemės tarnybos prie Žemės ūkio ministerijos Molėtų skyriui dėl žemės sklypo nuomos aukciono paskelbimo.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.